KIRJALLINEN KYSYMYS P-2337/00 esittäjä(t): Astrid Thors (ELDR) komissiolle. Eläinkuljetukset.



Virallinen lehti nro 089 E , 20/03/2001 s. 0185 - 0185



KIRJALLINEN KYSYMYS P-2337/00 esittäjä(t): Astrid Thors (ELDR) komissiolle (4. heinäkuuta 2000) Aihe: Eläinkuljetukset Tuoreimmat raportit viittaavat siihen, että EU:ssa rikotaan edelleenkin eläinkuljetusdirektiiviä. Lepoaikoja ei noudateta eivätkä kuljetuksiin käytettävät ajoneuvot täytä direktiivin vaatimuksia varustelutasoltaan. Direktiivin noudattamisen valvonta on myöskin puutteellista tai olematonta. Aikooko komissio käynnistää jäsenyysvelvoitteen noudattamatta jättämistä koskevan menettelyn niitä maita vastaan, joiden osalta virallisissa valvontakertomuksissa (Mission report on a veterinary mission to France, 26.4.1.5.1998, Mission report on a veterinary mission to Belgium, 13.9.18.9.1998, Mission report on a veterinary mission to Greece, 12.10.16.10.1998) on todettu, etteivät ne täytä direktiivillä 95/29/EY(1) muutetun direktiivin 91/628/ETY(2) vaatimuksia? Aikooko komissio tehdä selvityksen maataloustukien eläinsuojelunäkökohdista? (1) EYVL L 148, 30.6.1995, s. 52. (2) EYVL L 340, 11.12.1991, s. 17. David Byrnen komission puolesta antama vastaus (20. syyskuuta 2000) Kaikki jäsenvaltiot ovat saattaneet osaksi kansallista lainsäädäntöään eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19. marraskuuta 1991 annetun neuvoston direktiivin 91/628/ETY, sellaisena kuin se on muutettuna 29. kesäkuuta 1995 annetulla direktiivillä 95/29/EY(1). Komissio tietää kuitenkin, että eläimiä kuljetetaan edelleen tavalla, joka on direktiivin säännösten vastainen. Jäsenvaltiot vastaavat yhteisön lainsäädännön normaalista täytäntöönpanosta. Komission asiantuntijat tekevät kuitenkin toistuvia tarkastuksia paikan päällä taatakseen, että direktiiviä sovelletaan yhtäläisesti ja että jäsenvaltioilla on riittävät valvontamenettelyt, joilla varmistetaan direktiivin vaatimusten täyttäminen. Tarkastukset ja eläinsuojelujärjestöjen toimittama todistusaineisto ovat kuitenkin paljastaneet, että jotkin jäsenvaltiot noudattavat yhteisön lainsäädäntöä jossain määrin puutteellisesti. Tämän vuoksi useita jäsenvaltioita vastaan on käynnistetty Euroopan yhteisön perustamissopimuksen 226 artiklan (ent. 169 artikla) mukainen rikkomisesta johtuva menettely. Euroopan yhteisön perustamissopimukseen liitetyssä pöytäkirjassa eläinten suojelusta ja hyvinvoinnista(2) vaaditaan, että yhteisö ja jäsenvaltiot ottavat eläinten hyvinvoinnin vaatimukset täysimääräisesti huomioon laatiessaan ja pannessaan täytäntöön yhteisön maatalous- ja liikennepolitiikkaa, sisämarkkinoita ja tutkimuspolitiikkaa. Itse asiassa jo ennen pöytäkirjan voimaantuloa annettiin 18. maaliskuuta 1998 asetus (EY) N:o 615/98 komission vientitukijärjestelmän soveltamista koskevista erityisistä yksityiskohtaisista säännöistä elävien nautaeläinten hyvinvoinnin osalta kuljetuksen aikana(3), jossa vientitukien maksaminen elävistä nautaeläimistä kytkettiin neuvoston direktiivin 91/628/ETY noudattamiseen kuljetuksen aikana siihen saakka, kunnes eläimet puretaan ensimmäisen kerran määräpaikkana olevassa maassa. Komissio laatii ennen vuoden loppua seikkaperäisen raportin yhteisön sääntöjen soveltamisesta eläinkuljetuksiin. (1) EYVL L 148, 30.6.1995. (2) EYVL C 340, 10.11.1997. (3) EYVL L 82, 19.3.1998.